การมาเกาะช้างของผมในครั้งนี้ ตั้งใจและพุ่งเป้า มาที่ร้านเจ๊อิ๋วซีฟู้ดโดยเฉพาะเลย เนื่องด้วย ผมและครอบครัวมาเกาะช้างกันก็บ่อยอยู่นะ แต่ยังไม่เคยได้ลองชิมร้านดังร้านนี้ซักครั้ง หลังจากได้อ่านรีวิวก่อนหน้าเยอะพอสมควร ครั้งนี้มาก็ต้องมาทดสอบให้ได้

การเดินทาง... ถ้าเริ่มจากท่าเรือเฟอรี่ พอขึ้นมา ก็เลี้ยวขวามาตามทางเลยครับ ราวๆ 10 กว่ากิโล ขับผ่านมาหลายหาด จนมาถึงหาดทรายขาว ก็ใกล้จะถึงแล้วละ เลยมาอีกหน่อย ดูทางซ้ายไว้ เค้ามีป้ายตั้งไว้ค่อนข้างชัดเจนครับ เจอแน่นอน

บรรยากาศ... บ้านๆ เรียบง่าย ไม่มีอะไรเด่นครับ มีคลองอยู่ข้างร้าน แต่ก็ไม่ได้ช่วยอะไรเท่าไหร่ แต่ร้านสะอาดดี เป็นระเบียบ 

ผมอ่านรีวิวมาล่วงหน้า ทำการบ้านมาดี ลูกค้าส่วนมากจะบ่นกับการรออาหารนาน และการบริการในช่วงพีคของร้าน ผมมาวันเสาร์ เลยถึงร้านตั้งแต่ก่อน 5 โมงเย็นเลย สบายๆ ยังไม่มีลูกค้ามา เราเป็นโต๊ะแรก การบริการต่างๆ จึงไม่เป็นปัญหา สะดวกและรวดเร็วดี

ตัดมาบนโต๊ะอาหาร....

หมึกซอสมะขาม : จานนี้ปกติเค้าจะใช้ปลาหมึกไข่ แต่ผมขอเป็นหมึกไม่ไข่ เพราะผมไม่ชอบไงละ หมึกไซส์กำลังดีนะ แต่จะไม่ใหญ่มากนัก สดดี ส่วนซอสมะขาม รสชาตเปรี้ยวหวาน รสโดดไปนิด ขาดรสเค็มมาตัดเพื่อให้ออกมากลมกล่อมกว่านี้ แต่รวมๆแล้วจานนี้โอเคครับ กับราคา 150 บาท

หมึกแดดเดียว : ราคา 150 บาทเท่ากัน ธรรมดาๆ จานนี้ไม่มีอะไรโดดเด่น เหนียวๆ หนึบๆ ไว้เคี้ยวเล่นเพลินๆ

หอยเชลล์ทอดกระเทียม : จานนี้ก็ราคา 150 บาท หอยสดดี ปริมาณให้เยอะ แต่หอยตัวจิ๋วไปนิดนึง รสชาตได้มาตราฐานครับ

กุ้งจัมโบ้ผัดพริกเกลือ : ผมสั่งครึ่งกิโล 400 บาท กุ้งตัวใหญ่และสดมาก แต่ดูเหมือนการปรุงจะมีปัญหา กุ้งมาไม่สุกดีครับ มันเลยยังเหนียวๆอยู่ และมีกลิ่นคาวอยู่ด้วย ผิดหวังและเสียดายความสดของกุ้งไปเล็กน้อย

ปลากุดสลาก : ขายกิโลละ 1,500 บาท ตัวนี้ครึ่งโล 750 บาท สั่งทำได้ 2 เมนู ผมเลือกเอาเนื้อปลา ทำเมนูซาซิมิ ทานสดๆ แล้วเอาหัวปลาไปต้มยำ 

    - ต้มยำหัวปลา รสชาตดีครับ อร่อยดี ไม่เผ็ดมาก 
    - ซาซิมิ เนื้อปลาสด คุณภาพดี ขาวใสจั๊วเลย 
       แต่มีประเด็นของซอสจิ้มกับปลาดิบที่จะพูดถึง คืออย่างแรกเลย ไม่ควรใส่วาซาบิมาในซอสเลย ควรให้ลูกค้าเลือกใส่เอาตามความชอบส่วนตัวนะ แล้วซอสที่ให้มา ก็ดันเป็นซอสเทอริยากิอะครับ ผมก็งงๆ พอขอซอสใหม่ หนที่ 2 ได้ จิ๊กโฉ่ว!! 555 ผมเลยไม่กล้าขออีกครั้งแล้ว สรุปว่าเอาปลาดิบ ไปจิ้มน้ำจิ้มซีฟู้ดครับ ค่อยยังชั่วหน่อย หุหุ

บทสรุป... เป็นร้านอาหารทะเลที่ดีใช้ได้ระดับนึง เลือกใช้วัตถุดิบที่ดี สด ใหม่ การบริการ ผมไม่เจอปัญหา เพราะมาในเวลาที่ดี ส่วนรสชาต รวมๆแล้วก็ถือว่าดีครับ ทำได้ตามมาตราฐานที่ควร เหมาะสมกับระดับ ☆☆☆ ครับ